U HRVATSKOJ je dosad potvrđen 81 slučaj zaraze koronavirusom. Među njima je osam liječnika iz Zagreba, od kojih su neki nedavno bili na skijanju u Austriji i to su zatajili.

Izliječeno je ukupno pet osoba.

Danas se, prema najavama iz vlade, uvode strože mjere i zatvaraju se brojni objekti, kafići, kina, kazališta, teretane...

Ministar Davor Božinović jučer je najavio i da će se dodatne mjere odnositi na starije osobe, a dalo se iščitati kako će se ići za time da se njima gotovo potpuno ograniči kretanje. Najavio je i pojačavanje kontrole osoba u samoizolaciji.

U 9 sati održana je konferencija za medije Nacionalnog stožera civilne zaštite.

>> Presica Stožera:

Ministar Beroš objavio je da je 12 osoba danas zaraženo te je sada ukupan broj slučajeva narastao na 81. Napravljeno je više od 1100 testiranja. Diljem Europe je situacija sve teža, kazao je Beroš. Zasad Stožer ne zna točno iz kojih su gradova zaraženi.

"Kada je riječ o liječnicima, prostorno i vremenski smo dobro organizirani", kazao je ministar Beroš. "Za sve osobe koje imaju druge tegobe, a ne sumnjaju na koronu, ostale zdravstvene ustanove pružaju adekvatnu pomoć. Nije upitno liječenje kroničnih stanja. Želim zahvaliti privatnom sektoru jer je pokazao senzibilitet", kazao je ministar Beroš.

"Stručnjaci za mentalno zdravlje su na raspolaganju od 0 do 24. Ministarstvo pokazuje širok spektar aktivnosti i poduzimamo sve da situaciju i nadalje držimo pod kontrolom", zaključio je Beroš.

Alemka Markotić iz Klinike za infektivne bolesti Fran Mihaljević kazala je da su svi bolesnici i dalje lakši slučajevi te da nema bolesnika s težim stanjem. "Naši liječnici koji su bili u kontaktu sa zaraženim liječnikom su negativni", kazala je. Ministar Beroš dodaje kako nitko od zaraženih nije trebao na respirator. "Izvjesno je da će do toga doći, da će netko od bolesnika imati težu kliničku sliku. Jako je potrebno da starija populacija pazi na mjere i najvažnije je da štitimo njih", dodao je Beroš.

Capak: Zaraženo osam liječnika

Krunoslav Capak podsjetio je kako građani za sve o koronavirusu mogu zvati broj 113. "Slobodno zovite za sva pitanja", kazao je. "U ovom trenutku je zaraženo osam liječnika. Epidemiološka situacija je pod kontrolom", kazao je Capak.

"Mi pripremamo upute kako se bolnice trebaju ponašati. Dat ćemo dodatnu snagu Povjerenstvima za strogu kontrolu prelazaka iz jednog odjela u drugi, kao i za blokadu ako to bude potrebno", kazao je.

Stožer je apelirao na starije da ostanu kod kuće. "Crveni križ će koordinirati dostavu za starije ljude", rečeno je.

"Crveni križ pomaže građanima na granici u distribuciji hrane. Pomažemo kroz niz aktivnosti, kako opremom tako i logistikom. Jako je važno što je Stožer izuzeo akciju darivanja krvi od zabrane okupljanja", kazali su iz Crvenog križa.

Tekst se nastavlja ispod oglasa

Rasprava o zatvaranju objekata

Danas ćemo posebno provesti diskusiju o zatvaranju objekata.

"Ne bih govorio o mjerama zatvaranja kafića još, danas je u proceduri zakon koji će dati dodatnu snagu Nacionalnom stožeru za civilnu zaštitu da provede potrebne mjere na teritoriju cijele Hrvatske", kazao je Capak.

Beroš je komentirao i procjenu o tome koliko će ljudi biti zaraženo.

Podsjetimo, prema tablici koju nam je dostavio Beroš, u Hrvatskoj se očekuje da će pet posto zaraženih, njih 140, spadati u skupinu teško oboljelih, dok će 80 posto njih (2261) biti u skupini blago oboljelih. Njih 15 posto, što je 425 stanovnika, spadalo bi u skupinu srednje teško oboljelih. Očekuje se da će u Hrvatskoj tijekom pandemije koronavirusa ukupno 2826 ljudi biti zaraženo ovim virusom.

"To je jedna ranija procjena", kazao je Beroš. Na upit jesu li nove procjene o zaraženima veće, kazao je "nisu znatno".

Upute za starije

Crveni križ donio je upute za starije koje će podijeliti preko e-maila i objaviti na svojim stranicama. "Pristup je jednostavan, da nema direktnog kontakta između dostavljača i starijih, da kontakt bude kratak, da svi redovito peru ruke", rečeno je. "Otvaramo se svima koji žele pomoći, samo je važno da to činite na siguran način."

132 ljudi prekršilo samoizolaciju

U 132 slučaja građani su uhvaćeni u prekršaju mjere samoizolacije.

"Policija i sanitarna inspekcija vrijedno rade svoj posao vezano uz samoizolaciju, imali smo 779 prijava građana, a u 132 slučaja su građani ulovljeni da se ne pridržavaju te mjere. Koliko je meni poznato, privatna testiranja ne postoje i ako netko zna za takav laboratorij, neka nas odmah obavijesti", rekao je Capak.

Želite li momentalno primiti obavijest o svakom objavljenom članku vezanom uz koronavirus instalirajte Index.me aplikaciju i pretplatite se besplatno na tag: koronavirus

Index.me aplikaciju za android besplatno možete preuzeti na ovom linku, dok iPhone aplikaciju možete preuzeti ovdje.